Universis presentes litteras inspecturis, Theobaldus, comes Barri, miles, dominus de Puseya, et Johanna, ejus uxor, comitissa Barri, salutem in Domino. Notum facimus quod nos quatuordecim solidos et unum denarium cum uno obolo turon. censuales, portantes laudes et ventas et manum-mortuam, ac eciam justitiam, necnon unum bichetum sigali annui redditus, quos se habere dicebat Johannes de Vallibus, prepositus noster de Thociaco, apud Bale, in parrochia de Palliaco, de feodo nostro moventes et existentes, ad requisitionem dicti Johannis admortizamus et ex tunc admortizatos esse volumus, et venditionem seu alienationem quam de hiis fecisse dicitur idem Johannes, vener. viris decano et capitulo Autissiodorensis ecclesie, ratas et gratas habentes promittimus, bona fide, nostro et heredum nostrorum nomine, quod in predictis et eorum pertinenciis nichil juris, racione feodi vel alia racione quacumque, reclamabimus in futurum, seu per nos aut per alium reclamari decetero faciemus. In cujus rei memoriam et testimonium, presentes litteras sigillorum nostrorum munimine fecimus roborari. Datum, anno Domini Mº CCº octogesimo-quinto, mense decembri.